Pielikums

Ministru kabineta noteikumu projekta

**„Grozījumi Ministru kabineta 2017. gada 23. maija**

**noteikumos Nr. 264 „Noteikumi par Profesiju klasifikatoru,**

**profesijai atbilstošiem pamatuzdevumiem un kvalifikācijas pamatprasībām””**

sākotnējās ietekmes novērtējuma ziņojumam (anotācijai)

| **Profesijas nosaukums un kods esošajā Profesiju klasifikatora redakcijā** | **Jauni noteikumi** | **Pamatojums** |
| --- | --- | --- |
| - | **REITTERAPEITS - 2264  07** | Veselības ministrijas priekšlikums par amata „Reitterapeits” iekļaušanu Profesiju klasifikatorā.  Pamatojums:  Lai izpildītu ārējo normatīvo aktu prasības un nodrošinātu reitterapijas pakalpojumu pieejamību iedzīvotājiem, Veselības ministrija lūdz Profesiju klasifikatorā iekļaut *reitterapeita* amatu.  Patlaban ārstniecības iestādēs ir atvērti *reitterapeita* amati, bet tajos nav iespējams pieņemt darbā speciālistus (ārstniecības personas), kas būtu tiesīgi pacientiem vadīt reitterapijas nodarbības.  Saskaņā ar ārējo normatīvo aktu regulējumu, kas izriet no Ārstniecības likuma:  1) lai ārstniecības iestādes *reitterapeita* amatā varētu pieņemt ārstniecības personu ar amatam atbilstošu kvalifikāciju, amatam nepieciešams Profesiju klasifikatora kods;  2) strādāt ārstniecības un ārstniecības atbalsta personu amatos ārstniecības iestādē drīkst tikai tās personas, kas ir reģistrētas Veselības inspekcijas uzturētajā Ārstniecības un ārstniecības atbalsta personu reģistrā (turpmāk – reģistrs);  3) arī tad, ja persona ieguvusi sertifikātu reitterapijas metodē, kas nodrošina neatkarīgu (autonomu) amata funkciju veikšanu, un vēlas reitterapijas metodē praktizēt, veicot *reitterapeita* amatam atbilstošu ārstniecisko darbību, tai jābūt reģistrētai Veselības inspekcijas uzturētajā reģistrā;  4) tā kā patlaban *reitterapeita* amats nav iekļauts Profesiju klasifikatorā un tam nav piešķirts kods, tad Veselības inspekcija nevar izpildīt ārējo normatīvo aktu deleģējumu un klasificēt reitterapijas metodi, lai ārstniecības personām piešķirtu tiesības veikt ārstniecisko darbību metodē. |
| - | **OPTOMETRISTA ASISTENTS -** **3254  02** | Latvijas optometristu un optiķu asociācijas priekšlikums par profesijas „Optometrista asistents” iekļaušanu Profesiju klasifikatorā.  Pamatojums:  Latvijā darbojas apmēram 220 redzes optikas uzņēmumi, kuri nodarbina ap 650 darbiniekus, kas veic redzes optisko līdzekļu piemērošanu, pielāgošanu, izgatavošanu un tirdzniecību. Profesiju klasifikatorā esošās profesijas ”Optiķis” tiešos pienākumus (izslīpēt un iemontēt briļļu lēcas briļļu ietvarā) veic apmēram 40 darbinieki. Šīs profesijas pārstāvjiem nav izveidots profesijas standarts un attiecīgo prasmju apguvi nodrošina darba devējs. Attīstoties tehnoloģijām un procesa automatizācijai, “Optiķa” darbība zaudē nozīmīgumu izgatavošanas procesā. Mūsdienu tehnoloģiju attīstība un kvalitatīvu pakalpojumu nodrošināšana sabiedrībā aktualizē citu kompetenču nozīmīgumu un lomu. Redzes optikas nozarē rodas nepieciešamība paplašināt strādājošā personāla kvalifikāciju raksturojošās zināšanas, prasmes un kompetences.  Latvijas Optometristu un optiķu asociācija, balstoties uz izrakstu no valdes sēdes protokola Nr.3/2018, atbalsta “Optometrista asistenta” profesijas standarta izveidi un nozīmē Profesijas standarta izstrādes Darba grupu.  Veselības ministrija saskaņā ar Valsts izglītības un satura centra 2018.gada 10.jūlija elektroniskā pasta vēstuli Nr. 01-18.1/3227 ir izskatījusi Latvijas Optometristu un optiķu asociācijas precizēto profesijas standarta projektu “Optometrista asistents”, un savas kompetences ietvaros atbalsta tā tālāku virzību. |
| - | **REITTERAPEITA ASISTENTS - 5321  06** | Veselības ministrijas priekšlikums par profesijas „Reitterapeita asistents” iekļaušanu Profesiju klasifikatorā.  Pamatojums:  Saskaņā ar 2016.gada 1.decembrī Ārstniecības likumā (turpmāk – likums) veiktajiem grozījumiem, kas stājās spēkā 2018.gada 1.janvārī, no likuma 45.1 panta pirmās daļas tika izslēgta profesija "reitterapeits", kas noteica grozījumu veikšanas nepieciešamību MK 2016.gada 24.maija noteikumos Nr.317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, ārstniecības personu profesiju sarakstā svītrojot profesiju “reitterapeits” un “reitterapeita asistents”.  Savukārt MK noteikumu projekta izstrādes gaitā, diskutējot ar nozares speciālistiem un profesionālajām organizācijām par reitterapijas pakalpojumu pieejamības saglabāšanu iedzīvotājiem, nodrošinot kvalificētu speciālistu sagatavošanu, “reitterapeita asistenta” profesija tika pārklasificēta par ārstniecības atbalsta profesiju, samazinot prasības reitterapeita izglītībai, bet “reitterapija” tika noteikta kā ārstnieciskā un diagnostiskā metode[1](" \l "sdfootnote1sym). Šādu risinājumu atbalstīja Latvijas Profesionālā reitterapijas asociācija, VSIA „Nacionālais rehabilitācijas centrs „Vaivari”” un Rīgas Stradiņa universitātes Rehabilitācijas fakultāte. Šāds risinājums ļauj visiem reitterapeitiem un reitterapeitu asistentiem, kuri reģistrēti Ārstniecības personu un ārstniecības atbalsta personu reģistrā, arī turpmāk sniegt reitterapijas pakalpojumus un veikt resertifikāciju.  [1](" \l "sdfootnote1anc) MK 2016.gada 24.maija noteikumi Nr.317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, 1.pielikuma “1.2.Ārstniecības atbalsta personu profesijas” 14.rinda, “5.3.Ārstnieciskās un diagnostiskās metodes” 8.rinda un “6.Ārstniecības atbalsta personu specialitāšu klasifikators (atbilstoši specialitātei darbavietā)” 14.rinda  Līdz ar to, lai varētu nodrošināt kvalificētu retterapijas pakalpojumu sniegšanu, lūdzam veikt izmaiņas 2017.gada 23.maija MK noteikumos Nr.264 “Noteikumi par Profesiju klasifikatoru, profesijai atbilstošiem uzdevumiem un kvalifikācijas prasībām” un iekļaut profesiju “reitterapeita asistents” Profesiju klasifikatorā. |
| -  - | **Lidostas tehnikas OPERATORS - 8322 07**  **Lidmašīnas servisa iekārtu un lidostas tehnikas operators -8332 12** | Latvijas Aviācijas arodbiedrību federācijas un Latvijas Brīvo arodbiedrību savienības (turpmāk – arodbiedrība) priekšlikums par profesijas „Lidostas tehnikas operators” un profesijas „Lidmašīnas servisa iekārtu un lidostas tehnikas operators” iekļaušanu Profesiju klasifikatorā.Pamatojums: Arodbiedrība norāda, ka šobrīd abu divu minēto profesiju pārstāvji strādā zem viena profesijas nosaukuma “Lidostas krāvējs” (kods „8344 05”). Starptautiskajā lidostā “Rīga” gaisa kuģu apkalpošanu veic SIA „HAVAS Latvia” un VAS Starptautiskās lidostas “Rīga” virszemes apkalpošanas departamenta Gaisa kuģu apkalpošanas nodaļa. Norādām, ka Starptautiskā lidosta “Rīga” apkalpo 99,86% no visiem gaisa satiksmes pārvadājumu pasažieriem Latvijā.  Latvijas aviācijas nozarē gaisa kuģu virszemes apkalpošanā šobrīd ar profesijas kodu „8344 05” „lidostas krāvējs” strādā gan lidostas tehnikas operatori, kuri strādā ar transportlīdzekļiem līdz 3,5 tonnām (piedāvātais kods „8322”) un darba veikšanai ir nepieciešama B kategorijas transportlīdzekļa vadītāja apliecība, gan darbinieki, kuri strādā ar transportlīdzekļiem virs 3,5 tonnām un darba veikšanai ir nepieciešama C kategorijas transportlīdzekļa vadītāja apliecība (piedāvātais kods „8332”). Praksē abi darbinieki ir apvienoti un strādā zem viena profesijas koda „8344 05” kā *lidostas krāvēji*. Profesiju klasifikatora 8344 atsevišķā grupā „Autokrāvēju operatori” iekļautajām profesijām, kuri strādā ar vienkāršām iekārtām (autoiekrāvējiem) nav pamata pieprasīt C kategorijas transportlīdzekļa vadītāja apliecību, jo to pamatuzdevumu izpildei pietiek ar B kategorijas transportlīdzekļa vadītāja apliecību. Tāpat *lidostas krāvējam* saskaņā ar 8344 atsevišķās grupas „Autokrāvēju operatori” aprakstu (*atsevišķās grupas "8344 Autoiekrāvēju operatori" profesijās nodarbinātie vada un apkalpo autokārus un tamlīdzīgas iekārtas*) un pamatuzdevumiem nav paredzēts strādāt ar lidostas sarežģītām iekārtām un transportlīdzekļiem (tehniku), kas pārsniedz 3,5 tonnas.  Arodbiedrība norāda, ka darbinieki, kuri strādā ar transportlīdzekļiem virs 3,5 tonnām („Lidmašīnas servisa iekārtu un lidostas tehnikas operators”), ikdienā strādā ar tehniku, kuras svars ir 40 tonnas, darba veikšanai ir nepieciešama augstāka kvalifikācija, C kategorijas transportlīdzekļa vadītāja apliecība un pastiprināta drošība darbā ar minēto tehniku.  Saskaņā ar Latvijas Aviācijas arodbiedrību federācijas rīcībā esošo informāciju (VAS „Starptautiskā lidosta „Rīga” reģistrēto drošības gadījumu pārskats) ceļu satiksmes noteikumu pārkāpumu skaits 2016.gadā ir pieaudzis par 145%. Galvenie reģistrētie ceļu satiksmes gadījumi ir saistīti ar intensīvu lidlauka darbību un darba apjomu, kā arī ar transportlīdzekļu vadītāju pieredzes trūkumu dažādu transportlīdzekļu vadīšanā.  Arodbiedrība norāda, ka Profesijas klasifikatora papildināšana ar divām jaunām profesijām, uzlabotu darba aizsardzību un mazinātu ceļu satiksmes negadījumu skaitu lidlaukā, pieņemot darbā atbilstošas kvalifikācijas darbiniekus darbam ar lidostas tehniku. Jāatzīmē, ka “Lidmašīnas servisa iekārtu un lidostas tehnikas operators” ir augstākas kvalifikācijas darbinieks nekā “Lidostas krāvējs”, kuram uzsākot darba tiesiskās attiecības netiek prasīta C kategorijas transportlīdzekļa vadītāja apliecība. Labklājības ministrija uzskata, ka minētās profesijas ir specifiskas profesijas lidostā, kas strādā ar visu veidu iekārtām, operē un vada virszemes apkalpošanā izmantojamo tehniku (GSE) - servisa agregātus, vilcējus un citus lielgabarīta transportlīdzekļus un šīs profesijas nevar būt pielīdzinātas profesijai „lidostas krāvējs”, kas strādā ar autokāru (vienkāršu iekārtu). Starptautiskās Darba Organizācija SDO (ILO) uz jautājumu kā klasificēt lidlauka virszemes personāla darbiniekus (*airport ground crew*), paskaidro, ka specifisko transportlīdzekļu vadīšanai ir nepieciešamas licences (sertifikāti) un speciālā apmācība. Lielākoties SDO rekomendē iekļaut šīs profesijas (atkarībā no tehnikas masas) 8322 atsevišķā grupā "Vieglo automobiļu, taksometru un mazietilpīgo kravas automobiļu un mikroautobusu vadītāji" un 8332 atsevišķā grupā "Smago kravas automobiļu ar piekabēm un autovilcienu vadītāji". |

Labklājības ministre R.Petraviča

A.Liepiņa,

67021519, [Aina.Liepina@lm.gov.lv](mailto:Aina.Liepina@lm.gov.lv)